proxectonos/corpus_dominio_cientifico huggingface dataset:
Yamal

Yamal ou Iamal é unha serie de satélites de comunicacións rusos. Características
Os satélites Yamal son unha serie de satélites de comunicacións desenvolvidos inicialmente por RKK Energia para Gazprom. Son lanzados mediante foguetes Proton, ás veces en conxuntos de dous.
Yamal 101 e 102
Os Yamal 101 e 102 foron os primeiros satélites da serie. Foron lanzados o 6 de setembro de 1999 mediante un foguete Proton K/DM-2M. Cada un tiña unha masa de 1360 kg. Levaban a bordo doce transpondedores en banda C.
Yamal 201 e 203
Os dous seguintes satélites da serie foron os Yamal 201 e 203. O última cancelouse e o Yamal 201 foi lanzado o 24 de novembro de 2003 mediante un Proton K/DM-2M. Tiña unha masa de 1360 kg e levaba nove transpondedores en banda C a bordo. Fallou en 2014.
Yamal 202 e 204
Yamal 204 foi cancelado e Yamal 202 foi lanzado no mesmo foguete que Yamal 201. Tiña unha masa de 1320 kg e levaba 18 transpondedores en banda C.
Yamal 300K
Yamal 300K foi construído para substituír os cancelados Yamal 301 e 302. Leva a bordo oito transpondedores en banda C e 18 en banda Ku. Foi lanzado o 2 de novembro de 2012 mediante un Proton M.
Yamal 401
Yamal 401 foi lanzado o 15 de decembro de 2014 mediante un Proton M. Tiña 2976 kg de masa, 36 transpondedores en banda Ku e 17 en banda C.
Yamal 402
Yamal 402 foi lanzado o 8 de decembro de 2012 mediante un Proton M, pero un problema do foguete deixouno nunha órbita máis baixa da esperada. Tiña 5250 kg de masa e 46 transpondedores en banda Ku a bordo.
Yamal 601
Yamal 601, con 5700 kg de masa, foi lanzado o 30 de maio de 2019 mediante un foguete Proton M. Leva a bordo 19 transpondedores en banda Ku, 18 en banda C e 26 en banda Ka.
Yanai

Yanai (柳井市, やないし, Yanai-shi) é un concello da prefectura de Yamaguchi no Xapón. Está situado ó sueste da prefectura, na zona da provincia histórica de Suō e ó oeste da rexión de San'yō na rexión de Chūgoku, ó extremo oeste da illa de Honshū. Ten 139, 90 km² de superficie, unha poboación de 35. 032 habitantes (2009) e unha densidade de poboación de 250 h/km².
O concello de Yanai limita cos concellos de Kaminoseki, Hirao, Tabuse, Hikari e Iwakuni.
Yangoor (cráter)

Yangoor é o cráter máis grande do que se ten coñecemento na lúa de Urano, Ariel. O nome procede da mitoloxía aborixe australiana, este espírito está encargado de trae-lo día. Ten preto dos 80 km de diámetro e está situado aproximadamente a uns 450 km do polo sur de Ariel. A parte noroeste do cráter foi borrada pola formación dun terreo cheo de cristas.
O cráter carece de depósitos brillantes de material e foi fotografado por primeira vez pola sonda Voyager 2 en xaneiro do ano 1986.
Yann Arthus-Bertrand

Yann Arthus-Bertrand, nado o 13 de marzo de 1946 en París, é un activista ambiental e social, divulgador científico, director de documentais e fotógrafo francés.
A súa especialidade era a fotografía de animais, especialmente despois de estar en Kenya na reserva Masai Mara, rexión do Serengueti, pero máis tarde cambiou á fotografía aérea. Publicou máis de 60 libros coas súas fotografías tomadas desde helicópteros e globos aerostáticos en todas partes do mundo. A revista National Geographic publicou moitas veces as súas obras, que foron exhibidas en varios países.
Arthus-Bertrand é membro da "Académie deas Beaux-Arts de l'Institut de France". Traballos
Unha das súas fotos máis coñecidas é a dun mangleiro con forma de corazón en Nova Caledonia, que foi utilizada como portada para os seus libros The Earth from the air e The Earth from above.
En 2003, xunto a Baptiste Rouget-Luchaire e Sibylle d'Orgeval, iniciou o proxecto «6 mil millóns de Outros», 6 milliards d'autres en francés. Trátase de entrevistas realizadas a persoas de calquera clase social en diferentes países, que logo se presentan organizadas por temas. As preguntas son puntuais e refírense a temas compartidos por toda a humanidade: que é o amor? , que significa a guerra? que é a felicidade? En total, fixeron cinco mil entrevistas en setenta e cinco países, en idiomas diferentes, pero as curtas aparecen mangleiroas.
En 2008, presentou a exposición «Alive», na Praza da República de Praga, desde o 11 de xuño até o 30 de setembro. O tema foi claramente ecoloxista, apuntando cara ao desenvolvemento sustentable. O 5 de xuño de 2009 estreou unha película chamada Home, cunha colección de fotos totalmente impresionantes, a cal trata sobre concienciar á poboación mundial dos problemas ecolóxicos e a rápida escaseza dos recursos naturais. Para que esta película fose difundida o máis amplamente posible, tiña que ser gratuíta. Un mecenas, o grupo PPR, permitiu que o fose. Europacorp, que a distribúe, comprometeuse en non ter ningún beneficio, porque Home non ten ningún interese comercial. O seu propósito principal é evitar esgotar os recursos naturais e impedir unha evolución catastrófica do clima da Terra. Tras "Home" lanzou "Planet Ocean", unha serie de documentais ao estilo de " 6000 Millóns de Outros" baixo o título de "Human", e recentemente lanzou "Terra" en colaboración con outro director. Premios
Commandeur de la Légion d'honneur‎ (2021, Lexión de Honra, Francia)
Commandeur de l'ordre national du Mérite (2016, Orde nacional do Mérito, Francia) Películas
2004: A terra, vista do ceo
2009: Home
2010: París, vista do ceo
2012: Planeta Océano
2013: Metz e o seu país, vista do ceo
2015: Human
2016: "Terra"
2019: “Woman”
Yann LeCun

Yann LeCun, nado o 8 de xullo de 1960 é un científico da computación francés que traballa principalmente nos campos da aprendizaxe automática, a visión artificial por ordenador, a robótica móbil e a neurociencia computacional. Traxectoria
ÉSilver professor do Instituto Courant de Ciencias Matemáticas da Universidade de Nova York e vicepresidente e científico xefe de intelixencia artificial (IA) en Facebook. En marzo de 2019, recibiu o Premio Turing 2018, compartido con Yoshua Bengio e Geoffrey Hinton.
Yapen

Yapen (tamén Japen, Jobi) é unha illa pertencente ao arquipélago Schouten, na provincia de Papua, Indonesia. O estreito de Yapen separa Yapen e as Illas Biak ao norte. Está na baía de Cenderawasih da costa do noroeste da illa de Nova Guinea. Ao oeste atópase a illa Mios Num, a través do estreito de Mios Num, e ao leste a illa Kurudu. Na costa sueste de Yapen atópanse as Illas Amboi e ao suroeste as Illas Kuran. Pobóase coas comunidades Yobi, Randowaya, Serui, e Ansus. O seu punto máis alto ten 1. 496 m. Historia
A primeira observación rexistrada polos europeos foi por Álvaro de Saavedra, que desembarcou o 24 de xuño de 1528 ao intentar volver de Tidore a Nova España. Foi cartografiada entón como "Paine" dentro das "Islas de Oro" (Illas de Ouro) como chamaron as Schouten. En 1545 visitouna Íñigo Ortiz de Retes a bordo do Galeón San Juan.
Yarimuta

Yarimuta foi unha comarca próxima a Biblos, onde se producía a maior parte do gran e alimentos que se consumían na cidade. O seu bloqueo por parte dos apiru, que ameazaban Biblos, provocou a fame entre os habitantes de Biblos, e algúns venderon ás súas mulleres ou fillos a cambio de comida. A chegada dun exército exipcio e a morte de Abdi-Asirta, o líder apiru, a mans dos seus, salvou a cidade. Menciónase nas cartas de Amarna.
Yasemin

Yasemin é un filme alemán-turco de 1988 dirixido por Hark Bohm. Foi candidato da República Federal Alemá para o Óscar ó mellor filme en lingua non inglesa na 61ª edición dos premios, mais finalmente non foi nomeado. Personaxes
Ayse Romey como Yasemin
Uwe Bohm como Jan
Sener Sen como padre Yunuf
Ilhan Emirli como Dursun
Sevgi Özdamar como nai Dilber
Toto Karaca como tío Zeynep
Sebnem Selduez como Nesrin
Nursel Köse como Emine
Katharina Lehmann como Susanne
Nedim Hazar como Hassan
Corinna Harfouch como mestre Rathjens
Kaya Gürel como tío Ibrahim
Michael Gwisdek como pai Eggers
Yasmin Levy

Yasmin Levy, nada en Xerusalén o 23 de decembro de 1975, é unha cantante israelí en lingua sefardí. Traxectoria
O seu pai, Yitzhak Levy, foi un investigador pioneiro na longa historia sefardí, a música e cultura da xudaría española e a súa diáspora. Yasmin deu unha nova interpretación á canción xudeu-española medieval, incorporando sons máis modernos, procedentes do flamenco español, e co uso de instrumentos tradicionais como o violín, o violoncello e o piano. Discografía
2000: Romance & Yasmin (2000)
2005: La Judería (2005)
2006: Live at the Tower of David, Jerusalem (2006)
2007: Mano Suave (2007)
2009: Sentir (2009)
Yatenga

Yatenga é unha provincia de Burkina Faso, localizada na rexión Norte. A súa capital é a cidade de Ouahigouya. Departamentos
A provincia divídese en once departamentos: Barga
Kaïn
Kalsaka
Kossouka
Koumbri
Namissiguina
Ouahigouya
Oula
Rambo
Seguenegua
Tangaye
Thiou
Zogore
Yatsushiro

Yatsushiro (八代市, やつしろし, Yatsushiro-shi) é un concello e cidade da prefectura de Kumamoto no Xapón. Está situado no centro da rexión de Kyūshū e ao centro-sur da prefectura, na illa de Kyūshū. Ten 680, 59 km² de superficie, unha poboación de 133. 280 habitantes (2009) e unha densidade de poboación de 196 h/km². Yatsushiro é a cidade importante da parte sur da prefectura.
O concello de Yatsushiro limita cos concellos de Hikawa, Uki, Misato, Yamato, Mizukami, Itsuki, Yamae, Kuma, Ashikita (que son da prefectura de Kumamoto); e Shība (este último é da prefectura de Miyazaki). Personaxes de sona
Yui Natsukawa (夏川 結衣, なつかわ ゆい, 1968 - ) - Actriz.
Yazid I

Yazid de Muawiyah de Abu Sufyan (645 - 683) (Árabe: يزيد بن معاوية بن أبي سفيان) foi o sexto Califa musulmán e o segundo dos Omeias. Gobernou dende 680 ata 683.
Yazilikaya

Yazilikaya foi un lugar da actual provincia turca de Çorum, próximo a Hattusa. O seu nome actual significa en turco pedra esculpida. Historia
Alí o rei hitita Tudhaliyas IV fixo esculpir unha serie de deidades na rocha. A súa estrutura é hurrita: a cámara principal separa os deuses nunha beira e as deusas á outra, xa que os hititas apareaban aos deuses: un deus, unha deusa, e os nomes das deidades son hurritas. Na cámara o rei queimaba restos, que eran almacenados nun nicho na parede oeste.
Parece que o complexo era destinado a complexo mortuorio de Tudhaliyas IV, pero iso non é seguro. Chegábase alí por un camiño desde Hattusa.
Ye Olden Days

Ye Olden Days é unha curtametraxe estadounidense de 1933 dirixido por Burt Gillett e producido por Walt Disney. É a 55ª curtametraxe de Mickey Mouse, e a quinta estreada ese ano. Estreouse como parte da serie de filmes de Mickey Mouse. Sinopse
Ambientado en Europa durante a Idade Media, Mickey Mouse, un xograr errante, monta no seu burro mentres toca o seu laúde e canta a súa propia canción. Despois chega a un castelo e é testemuña de que o rei de "Kalapazoo" declara que a súa filla, a Princesa Minnie, casará co príncipe de "Poopapadoo" (Dippy Dawg/Goofy). Porén, Minnie non ama para nada o príncipe e dálle tres labazadas na cara en mostra de rexeitamento. Anoxado coa rebelión da súa filla, o rei ordena aos seus cabaleiros encerrala nunha torre. Preocupado pola princesa, Mickey sobe entón a unha árbore preto da torre.
Yeast display

A yeast display ou yeast surface display (que se poden traducir por exhibición ou exposición en lévedos ou exhibición na superficie de lévedos) é unha técnica de enxeñaría de proteínas que usa a expresión de proteínas recombinantes incorporadas á parede celular dun lévedo para illar e realizar enxeñaría de anticorpos. Desenvolvemento
A técnica da yeast display foi publicada por primeira vez polo laboratorio do profesor K. Dane Wittrup. A tecnoloxía foi vendida a Abbott Laboratories en 2001. Funcionamento
Unha proteína de interese é exhibida como unha fusión coa proteína Aga2p na superficie do lévedo. A proteína Aga2p é utilizada de forma natural polos lévedos como mediadora nos contactos célula-célula durante o apareamento de células de lévedos. A exhibición dunha proteína vía Aga2p proxecta a proteína no exterior da superficie da célula, minimizando as interaccións potenciais con outras moléculas na parede celular do lévedo. O uso da separación magnética e a citometría de fluxo en conxunción coa biblioteca de yeast display é un método moi efectivo de illar ligandos de proteínas de alta afinidade contra case calquera receptor por medio de evolución dirixida. Vantaxes e desvantaxes
Entre as vantaxes da yeast display con respecto a outros métodos de evolución in vitro están a expresión e procesamento eucariota, mecanismos de control de calidade da vía secretora eucariota, efectos de avidez mínima e exames de bibliotecas cuantitativos por selección de células activada por fluorescencia (FACS). Os lévedos son organismos eucariotas que permiten que se produzan complexas modificacións postraducionais de proteínas que non permiten outras bibliotecas de display.
Entre as desvantaxes están os tamaños de biblioteca mutante máis pequenos comparados cos métodos alternativos e a glicosilación diferencial en lévedos comparada coas de células de mamíferos. Estas desvantaxes non limitaron o éxito da yeast display en diversas aplicacións, como na enxeñaría de afinidade de unión a ligandos monovalentes coa máxima afinidade da que se teña informado para unha proteína sometida a enxeñaría (Boder, E. T. 2000). Actualmente, a biblioteca de yeast display creada por Boder xa non está dispoñible, xa que a liña celular INVSc1 de Invitrogen xa non está dispoñible debido a problemas de IP.
Os métodos alternativos para a evolución de proteínas in vitro son o mammalian display, phage display, ribosome display, bacterial display e mRNA display.
Yeles

Yeles é un concello español da provincia de Toledo en Castela-A Mancha. Linda coas poboacións de Torrejón de Velasco da provincia de Madrid e Esquivias, Numancia de la Sagra e Illescas da provincia de Toledo. Toponimia
"Yeles" é de orixe incerta, con varias hipóteses. Podería derivar da palabra "hieles", debido ao sabor amargo das súas augas. Tamén podería do termo xermánico "agelus", que significa campo. Outros apuntan a que provén da palabra "hielo". Historia
A orixe está ligado á confluencia do río Guatén e o seu afluente, o Bohadilla, na época dos celtas. A súa antigüidade fica constatada a partir de restos celtas, romanos, visigodos e mozárabes.
En 1186 aparece por primeira vez citado Yeles con motivo da doazón de Afonso VIII de Esquivias á Igrexa de Toledo. Demografía
Evolución da poboación de Yeles desde 1900. Monumentos
A destacar a igrexa parroquial da Nosa Señora da Asunción. Cultura
Desde o ano 2006 Yeles conta co grupo de teatro Orot Yeles.
No ano 2004 fúndase a Escola de Música de Yeles, por Gustavo Romero. A Escola foi crecendo e actualmente está formada por un total de 9 profesores titulados que imparten un gran número de especialidades instrumentais a máis de 80 alumnos. Un ano despois, en 2005, fúndase a Banda Musical de Yeles, que pasará a ser Banda Municipal de Yeles en setembro de 2007. Entre as súas actuacións máis importantes destaca a actuación en Boiro (Galicia) no 2008.
Yellowknife, Canadá

Yellowknife é a capital dos Territorios do Noroeste no Canadá. É a única cidade no territorio con máis de 5. 000 habitantes, cunha poboación de 15. 748 habitantes (2006), 19. 234 habitantes (2011). . Atópase na beira norte do Gran Lago do Escravo, aproximadamente a 400 km do Círculo Polar Ártico, na marxe oeste da Yellowknife Bay, próxima á foz do río Yellowknife. Yellowknife e os corpos de auga do lugar foron denominados así polos indios Dene coñecidos como os 'Copper Indians' ('indios do cobre') ou 'Yellowknife Indians' ('indios de coitelo amarelo') que comerciaban con materiais feitos do cobre extraído dos depósitos da costa Ártica.
A súa poboación actual é mestiza. Das once linguas oficiais dos Territorios do Noroeste, cinco son faladas de xeito significativo en Yelloknife.
Alén do inglés e do francés, fálanse o chipewyan, o dogrib e o slave.
En chipewyan, a cidade chámase Somba K’e (Som-ba Kay) ("onde está o carto").
O pobo de Yellowknife considérase que se fundou en 1934, tras a descuberta de ouro na zona, aínda que a actividade comercial na zona costeira que hai hoxe en día empezou en 1936. Yellowknife converteuse rapidamente nun centro económico dos Territorios, nomeándose capital dos Territorios do Noroeste en 1967. Cando a produción mineira do ouro empezou a minguar, Yellowknife pasou de ser un pobo mineiro a un centro gobernamental de servizos nos anos 1980. Mais, ao descubrimento de diamantes ao norte de Yellowknife en 1991, este cambio empezou a cambiar.
Yi So-yeon

Yi So-yeon -pronúnciase [i sojʌn]-, nada en Gwangju o 2 de xuño de 1978, é unha cosmonauta surcoreana. O 8 de abril de 2008, converteuse na primeira coreana e unha das primeiras mulleres asiáticas en saír ao espazo ao participar no voo espacial Soiuz TMA-12. Traxectoria
Yi So-yeon foi ao Instituto Gwanju (광주 과학 고등학교). Máis tarde, formouse no Instituto de Ciencia e Tecnoloxía de Daejeon, onde preparou o doutoramento en biotecnoloxía.
O 7 de marzo de 2008, o Ministerio de Ciencia e Tecnoloxía escolleuna para substituír o seu colega Ko San como participante nun voo espacial organizado pola Axencia Espacial Federal Rusa o 8 de abril de 2008.
Yidįįłtoo

Yidįįłtoo ou yidiiltoo é a tatuaxe facial tradicional das mulleres dos pobos hän e gwichʼin, pobos indíxenas de Alasca e o Canadá. Historia
A práctica remóntase a polo menos 10. 000 anos. Tradicionalmente, as nenas hän gwich'in recibían as súas primeiras tatuaxes entre os 12 e os 14 anos, moitas veces coa primeira menstruación. Os misioneiros dos anos 1800 e 1900 prohibiron a práctica tradicional xunto con outras tradicións culturais. A partir da década de 2010, algunhas nenas e mulleres indíxenas comezaron a recuperar a tradición. Descrición
As marcas típicas inclúen liñas verticais desde o beizo inferior que se estenden ata debaixo do queixo. Segundo o antropólogo tatuador Lars Krutak, a anchura das liñas e a separación entre elas estaban tradicionalmente asociadas a cal dos nove grupos de hän gwich'in pertencía a nena.
Pódense crear outras marcas nas tempas ou nas meixelas. Método de aplicación
O método tradicional é con paus e agullas feitas con ósos de paxaro. Algúns practicantes modernos usan agullas de tatuaxe. Portadores de sona
Quannah Chasinghorse, unha modelo de ascendencia hän gwich’in e sicangu oglala lakota, recibiu o seu primeiro yidįįłtoo con 14 anos. Apropiación cultural
Algunhas persoas non indíxenas usan marcas temporais, maquillaxe ou xoias que imitan o tradicional yidįįłtoo. Angelina Jolie foi criticada por levar xoias faciais que imitaban o yidįįłtoo.
Yle

Yleisradio (Yle) en finés ou Rundradion en sueco, a compañía pública finlandesa de radio e televisión fundouse en 1926, réxea unha fundación independente e opera cinco canles de televisión, 13 canles de radio nacionais e 25 rexionais. Os programas en sueco realízaos a Finlands Svenska Television e Finlands Svenska Radio. Estacións
Canles de televisión:
Yle TV1, canle terrestre xenérica
Yle TV2, canle terrestre especializada en programación infantil e xuvenil, deportes
Yle Fem, canle dixital en sueco
Yle Teema, canle dixital especializada en cultura, ciencia e educación
TV Finland, canle por satélite
Canles de radio:
Yle Radio 1
YleX
Yle Radio Suomi, emisora xenérica. Forman parte dela as canles rexionais:
Etelä-Karjalan Radio
Etelä-Savon Radio
Radio Häme
Radio Itä-Uusimaa
Kainuun Radio
Radio Keski-Pohjanmaa
Radio Keski-Suomi
Kymenlaakson Radio
Lapin Radio
Radio Perämeri
Ylen Läntinen
Tampereen Radio
Pohjanmaan Radio
Pohjois-Karjalan Radio
Oulu Radio
Radio Savo
Lahden Radio
Ylen aikainen
Satakunnan Radio
Turun Radio
Saamen Radio, emisora en saami
Yle Puhe, emisora especializada en debates, entrevistas, jazz e información
Yle Radio Suomi, información nacional e rexional
Yle Radio Vega, emisora en sueco
Yle X3M, emisora en sueco
Yle Klassinen, música clásica
Kantti
Yngwie Malmsteen

Yngwie Malmsteen, nado coma Lars Johan Yngve Lannerbäck o 30 de xuño de 1963 en Estocolmo, é un guitarrista e compositor sueco residente en California. Atribúeselle a maior influencia na creación do subxénero coñecido como metal neoclásico e é un dos grandes expoñentes da técnica shredding na guitarra eléctrica durante a década dos 80. Historia
Segundo el, todo comezou escoitando a Jimi Hendrix pola radio, ademais de a Ritchie Blackmore (de quen se declara fan abertamente) cando era neno.
Debutou en 1980 con Alcatraz. Ó pouco tempo separouse do grupo para levar a cabo o seu propio proxecto, que chamou Rising Force. As influencias barrocas de Vivaldi ou Bach, e os virtuosismos de Paganini configuraron un estilo moi particular que foi moi decisivo para a aparición do Metal Neo-Clásico. Achegas técnicas
A música, en particular o Metal débelle, entre outras achegas, o desenvolvemento de técnicas coma o Sweep Picking, o Contrapúa de alta velocidade, ademais do uso masivo de ostinatos, técnicas das cales foi un dos pioneiros e maiores expoñentes, na década dos 80. Discografía
Rising Force (1984).
Marching Out (1985).
Trilogy (1986).
Odyssy (1988).
Trial By Fire / Live in Leningrad (1989).
Yoann Lemoine

Yoann Lemoine, nado o 16 de marzo de 1983 en Lión, é un director, deseñador gráfico e cantante francés. Os seus traballos máis notables son as direccións dos vídeos musicais de Katy Perry "Teenage Dream", de Taylor Swift "Back to December", de Lana Del Rey "Born to Die" e de Mystery Jets "Dreaming of Another World".
Lemoine é tamén un músico neofolk, coñecido polo seu nome artístico Woodkid. O 2 de marzo de 2011, Woodkid lanzou o seu primeiro EP Iron EP, e o 18 de marzo de 2013, lanzou o seu primeiro álbum titulado The Golden Age Discografía
Álbums
como Woodkid
EPs
como Woodkid
Sinxelos
como Woodkid
Vídeos musicais
Yocto-

Yocto (símbolo y) é un prefixo do Sistema Internacional de Unidades de unidades que denota un factor de 10−24, ou 1/1000000000000000000000000, ou 0, 000000000000000000000001.
Adoptado en 1991, o prefixo vén do grego οκτώ, significando oito, pois un yocto é igual a 1/10008.
É utilizado para medir as lonxitudes dun átomo, seu raio e peso.
Yohkoh

Yohkoh, coñecido inicialmente como SOLAR A, foi un observatorio espacial da axencia xaponesa ISAS lanzado o 30 de agosto de 1991 mediante un foguete Mu-3S-II desde o Centro Espacial de Kagoshima. Características
Yohkoh foi unha cooperación do Xapón, os Estados Unidos e o Reino Unido lanzado para estudar as radiacións de alta enerxía das erupcións solares e as condicións que as producen. A misión era sucesora de Hinotori. O satélite estabilizábase nos tres eixos e levaba catro instrumentos: Un telescopio de raios X duros (20-80 keV).
Un telescopio de raios X suaves (0, 1-4 keV).
Un espectrómetro da banda ancha para raios X e raios gamma entre 3 keV e 20 MeV.
Un espectrómetro de cristal de Bragg para as liñas en raios X do ferro XXV e XXVI, o calcio XIX e o xufre XV.
A nave tiña forma de caixa de 2 x 4 m e acumulaba ata 50 MB de datos por día que ía gardando e transmitindo na grabadora de cinta de a bordo, cunha capacidade de 10, 5 MB de almacenamento. Yohko reentrou na atmosfera terrestre o 12 de setembro de 2005.
Yoichiro Nambu

Yoichiro Nambu (南部 陽一郎, Nanbu Yōichirō), nado en Tokyo o 18 de xaneiro de 1921 e falecido en Osaca o 5 de xullo de 2015, foi un físico estadounidense de orixe xaponesa. Traxectoria
É famoso por ter proposto a "cor de carga" da cromodinámica cuántica, por ter realizado traballos en principios de ruptura espontánea de simetría electrodébil na física de partículas, e por ter descuberto que o modelo de dobre resonancia podería explicarse coa teoría de cordas da mecánica cuántica, sendo ademais, canda Holger Bech Nielsen, John H. Schwarz e Leonard Susskind, un dos fundadores desta teoría. Foi recoñecido con numerosos premios e honras tales como o Premio Nobel de Física, Premio J. Robert Oppenheimer, a Medalla Nacional de Ciencias dos Estados Unidos, Orde de Cultura do Xapón, a Medalla Max Planck, o Premio Wolf, a Medalla Franklin, a Medalla Dirac ou o Premio Sakurai.
Nambu converteuse inicialmente en profesor de física da Universidade de Osaka en 1950. Tamén foi profesor emérito da Universidade de Chicago.
A Acción Nambu-Goto da teoría de cordas recibe ese nome na honra de Nambu e de Tetsuo Goto. Por outra parte, os bosóns sen masa planteanse na teoría de campos con ruptura espontánea de simetría e denomínanse ás veces bosons Nambu-Goldstone.
O 7 de outubro de 2008 foi galardoado co Premio Nobel de Física polos seus descubrimentos en física subatómica, xunto cos xaponeses Makoto Kobayashi e Toshihide Maskawa.
Yokkaichi

Yokkaichi (四日市市, よっかいちし, Yokkaichi-shi) é un concello da prefectura de Mie no Xapón. Está situado ao norte da prefectura, na área norte da provincia histórica de Ise, ao sur da rexión de Chūbu, ao oeste da rexión de Tōkai e ao leste da rexión de Kinki, no centro da illa de Honshū. Ten 205, 53 km² de superficie, unha poboación de 307. 875 habitantes (2009) e unha densidade de poboación de 1. 500 h/km².
O concello de Yokkaichi limita cos concellos de Suzuka, Komono, Inabe, Tōin, Kuwana, Asahi, Kawagoe (que son da prefectura de Mie); e Kōka (este último é da prefectura de Shiga).
Yonne

Yonne (89) é un departamento francés situado no centro de Francia, que pertence á rexión de Borgoña-Franco Condado. O nome procede do río Yonne, afluente do Sena. Principais cidades
Auxerre, chef-lieu (capital) do departamento
Avallon
Sens
Yorkshire Norte

Yorkshire Norte[Cómpre referencia] ou North Yorkshire[Cómpre referencia] é un condado repartido entre as rexións de Yorkshire e Humber e North East England, Inglaterra, Reino Unido. Divídese nos distritos de Craven, Hambleton, Harrogate, Richmondshire, Ryedale, Scarborough e Selby. O condado formouse en 1974 e cobre 8, 038 km², nos que viven 1. 037. 285 persoas.
Yosafat Kotsylovskyi

O Beato Yosafat Kotsylovskyi (en ucraíno: Йосафат Коциловський), nado como Yosyf (en ucraíno: Йосиф) o 3 de marzo de 1876 en Pakoszówka (Reino de Galicia e Lodomeria) e finado o 17 de novembro de 1947 nun campo de concentración preto de Kíiv, foi un eclesiástico grecocatólico ucraíno, bispo de Przemyśl, Sambor e Sanok dende 1917 até a súa morte. Foi beatificado por Xoán Paulo II en 2001. Traxectoria
Naceu en Pakoszówka, unha aldea do concello de Sanok, en Lemkivshchyna, rexión habitada polo pobo lemko. Era fillo de Petro e Kateryna: o seu pai combinou a agricultura coa participación na vida política como deputado na Dieta de Galicia e Lodomeria; a súa nai, de apelido de solteira "Kosar", era filla dun sacerdote greco-católico, e educou piadosamente aos seus fillos.
En 1896 ingresou na Universidade de Lviv para estudar leis, mais decepcionado coa situación política abandonou os estudos. Baixo a influencia do bispo Przemyśl Kostiantyn Chekhovych marchou a estudar Filosofía e Teoloxía a Roma. O 9 de outubro de 1907 foi ordenado sacerdote. Logo de ser ordenado sacerdote, foi profesor de teoloxía no seminario de Stanislaviv, onde ao pouco tempo foi nomeado vicerreitor.
O 2 de outubro de 1911 fixo a profesión na Orde de San Basilio Magno. O 8 de novembro de 1916 foi elixido bispo de Przemyśl, Sambor e Sanok, sendo confirmado pola Santa Sé o 29 de xaneiro de 1917. Recibiu a consagración episcopal o 23 de setembro, de mans do metropolita de Galicia Andrei Sheptytskyi.
Co estoupido da segunda guerra mundial o territorio da súa diocese foi ocupada de xeito sucesivo pola URSS e polo III Reich. En 1939, co pacto Ribbentrop-Molotov, os soviéticos anexionáronse Ucraína Occidental, e Kotsylovskyi estivo baixo vixilancia. Posteriormente, coa ocupación alemá, foi investigado e interrogado pola Gestapo por agochar xudeus na diocese.
Despois da guerra tratou de resistir a presión comunista contra a Igrexa. O 10 de setembro de 1945 o bispo enviou dous comunicados ás embaixadas dos E. U. A. e do Reino Unido tratando sobre a natureza da invasión, a represión, e as violacións de dereitos humanos, e pedindo axuda.
Finou nun campo de concentración soviético preto de Lviv o 17 de novembro de 1947. Culto
O papa Xoán Paulo II beatificouno o 27 de xuño de 2001 na súa visita pastoral a Ucraína, xunto a Mykolai Charnetskyi e compañeiros mártires. A súa festa celébrase o 17 de novembro.
Yoshito Usui

Yoshito Usui (臼井儀人, Usui Yoshito), nado en Shizuoka o 21 de abril de 1958 e finado o 11 de setembro de 2009, foi un debuxante de manga xaponés, coñecido fundamentalmente por crear o manga e anime Shin-chan. Traxectoria
En 1977 graduouse na Escola Saitama. Simultaneamente comezou a traballar nun supermercado durante o día e asistía ás clases da escola de deseño pola noite. No 1979 entrou a traballar nunha empresa de publicidade e no 1985 iniciou a súa incursión máis profunda no mundo da banda deseñada ó gañar o premio “New-Comer” da revista Manga Action. Comezou o seu primeiro cómic de series Stories of Darakuya Store, no 1990 continuou cos cómics Office Lady Gumi e, en setembro dese mesmo ano, con Crayon Shin-chan.
Shin-chan converteuse nunha serie animada para televisión en 1992, estreada na canle Asahi. A primeira película de cine estreouse un ano máis tarde e a partir desa data cada ano realízase unha nova. En decembro de 2002 recibiu o gran premio de animación The Media Arts Festival de Tokyo.
O 11 de setembro de 2009 desaparece logo de ter ido a facer sendeirismo nunha zona montañosa na prefectura de Nagano. O 19 de setembro de 2009 atópase un cadáver, que se atribúe ó do debuxante; xa que se atopou o corpo coas mesmas roupas que levaba o 11 de setembro e na mesma zona na que dixo que ía facer sendeirismo.
Yotta-

Yotta (símbolo Y) é un prefixo do Sistema Internacional de Unidades que denota un factor de 1024 ou 1000000000000000000000000. Adoptouse en 1991, provén da palabra grega ὀκτώ (okto), que significa oito, por ser igual a 10008.
You're the One (una historia de entonces)

You're the One (una historia de entonces) é un filme español de 2000 dirixido por José Luis Garci. Foi escollido como candidato de España para o Óscar ó mellor filme en lingua non inglesa na 73ª edición dos premios, mais finalmente non foi nomeado. Personaxes
Lydia Bosch como Julia
Julia Gutiérrez Caba como tía Gala
Juan Diego como don Matías
Ana Fernández como Pilara
Manuel Lozano como Juanito
Iñaki Miramón como Orfeo
Fernando Guillén como pai de Julia
Marisa de Leza como nai de Julia
Carlos Hipólito como Fidel
Jesús Puente como doutor Bermann
YouPorn

YouPorn é un sitio web de difusión de vídeos pornográficos, similar na súa disposición ao YouTube. Historia e características
Naceu no mes de agosto de 2006 e deveu o sitio pornográfico máis popular de Internet en novembro de 2007, é tamén unha dos sitios web máis visitados situándose no posto 49 segundo a clasificación de Alexa en novembro de 2008.
Son os propios usuarios os que soben os vídeos e permanecen a disposición dos outros usuarios durante algunhas semanas, a maior parte do material está composto de fragmentos de vídeos comerciais, anuncios de filmes e sitios porno e vídeos afeccionados. Os vídeos móstranse embebidos dentro da súa páxina no formato FLV.
Young Women's Christian Association

A Young Women's Christian Association (YWCA, "Asociación cristiá de mulleres novas") é unha organización social orientada ao desenvolvemento de oportunidades para as mulleres en relación a postos de poder e liderado, cun antidiscriminatorio en relación ao xénero e á raza. A primeira destas organizacións foi creada no Reino Unido en 1865. Hoxe en día a organización matriz está localizada en Xenebra, Suíza, e ten delegacións por todo o mundo, con lixeiras variacións nos seus programas.
Younger Dryas

O Younger Dryas ou Dryas recente (YD), hai entre 12. 900 e 11. 700 anos, foi un período frío que revertiu o quecemento climático gradual que comezara uns oito milenios antes (hai uns 20. 000 anos). Neste momento produciuse unha forte caída da temperatura na maior parte do hemisferio norte. Isto ocorreu ao final da época do Plistoceno e xusto antes da época actual, máis cálida, do Holoceno.
O último máximo glacial (LGM) foi hai uns 27. 000 a 24. 000 anos. O YD foi a máis recente e longa das varias interrupcións do quecemento gradual do clima terrestre. O cambio foi relativamente repentino e provocou un descenso das temperaturas en Groenlandia entre 4 e 10 °C (7, 2 a 18 °F) Os glaciares e as condicións secas estendéronse por grande parte do hemisferio norte temperado. Pode ter sido causado por unha entrada de auga doce e fría de América do Norte ao Atlántico.
O YD foi un período de cambio climático e os efectos foron complexos e variados. A pesar do arrefriamento global, no hemisferio sur e nalgunhas zonas do hemisferio norte, como o sueste de América do Norte, produciuse un lixeiro quecemento. Terminoloxía
O período Dryas recente recibe o seu nome da planta Dryas octopetala, unha especie ártica e alpina que se atopou en depósitos de pole. A Dryas octopetala é un marcador ecolóxico importante porque a súa presenza indica condicións frías e secas. O nome "Younger Dryas" distingue este período dun período anterior similarmente frío chamado "Older Dryas" que tamén ocorreu durante a transición do Plistoceno tardío ao Holoceno e tamén é identificado pola presenza da planta nos rexistros de pole.
Youth crew

O youth crew é un sub-xénero do hardcore punk, definido sobre todo pola banda Youth of Today, que estivo principalmente activo nos anos 80, particularmente durante a escena hardcore de Nova York de 1988. O youth crew distínguese doutras escenas hardcore e punk pola súa furia, optimismo ou perspectiva moralista rimbombante, ademais do son vándalo do hardcore neoiorquino. As bandas orixinais de youth crew e os seus seareiros eran principalmente mozos straight edge, e algúns dos grupos posteriores afondaron nos intereses espirituais (particularmente Hare Krishna) e políticos.
Entre as súas primeiras influencias musicais están Minor Threat, Bad Brains, Negative Approach, Cro-Mags e Agnostic Front. Mentres que algunha música do youth crew é semellante ao hardcore melódico, o youth crew tamén inclúe rupturas intencionadas para facelo máis bailable nas actuacións ao vivo. Youth of Today foi unha banda moi sucia de youth crew, con voces abrasivas e cancións rápidas demasiado curtas como para incluír moita melodía (semellante aos primeiros tempos de Agnostic Front, e contrastando coa outra gran banda do xénero de Nova York, Gorilla Biscuits). Posteriores grupos de youth crew colleron máis influencias do heavy metal.
Youthsat

YouthSat é un satélite artificial colaboración entre o ISRO e a Univesidade M. V. Lomonosov lanzado o 20 de abril de 2011 a bordo dun foguete PSLV desde o Centro Espacial Satish Dhawan. Características
Youthsat, cunha masa de 92 kg, foi deseñado e contruído pola axencia espacial india ISRO e a universidade rusa M. V. Lomonosov. Os obxectivos da misión de YouthSat son Estudar a radiación solar.
Proporcionar experiencia a estudantes con experimentos espaciais e procesamento de datos.
Crear unha plataforma mundial común para estudantes de materias aeroespaciais para levar a cabo experimentos conxuntos.
O satélite leva a bordo os seguintes experimentos: SolRad para medir os raios X solares no rango entre 10 e 100 keV, os raios gamma entre 0, 02 e 5, 0 MeV, electróns entre 0, 3 e 3, 0 MeV e protóns entre 3 e 100 MeV.
RaBIT, unha radiobaliza para estudar a ionosfera.
Unha cámara hiperespectral para o estudo do limbo atmosférico no rango visible.
Youtubeiras+

Youtubeiras+ (desde 2024, Youtubeiras+) é un concurso organizado, en 2015, polos Servizos de Normalización Lingüística dos concellos de Ames, Carballo, Ferrol, Moaña, Narón, Oleiros, Pontevedra, Rois, Santiago de Compostela e Teo, das Universidades da Coruña, Santiago de Compostela e Vigo e da Deputación da Coruña. para promover e visibilizar o uso do galego en Youtube e nas redes sociais en xeral.
A primeira edición foi no ano 2017 co nome de Youtubeir@s. Artellouse en 8 categorías: vídeo-facermos, vídeo-opinarmos, canle, creatividade, eficiencia comunicativa, calidade técnica, calidade lingüística e o premio do público.
En 2019 engadiron a categoría vídeo-cantarmos e sumáronse os concellos de Cedeira, A Coruña, Moaña e Rianxo, cunha dotación económica de 6. 500 euros. En 2020 pasou a 12 categorías e a unha dotación total de 7. 500 euros.
no ano 2024, foi cando mudou a denominación anterior, pasando a ser a actual Youtubeiras+, ao engadir tamén a rede Tik Tok.
Foi recoñecido co Premio Mil Primaveras concedido pola Coordinadora de Traballadores/as de Normalización da Lingua na categoría de proxecto máis innovador.
Yoya

Aurora Argibay Iglesias, máis coñecida como Yoya, nada no lugar de Sobral, Xeve (Pontevedra) o 18 de marzo de 1905 e finada en Pontevedra en novembro de 1994, foi unha pintora galega. Traxectoria
Comezou a pintar á idade de 75 anos a raíz das pinturas de estilo naïf da súa filla, Mercedes Ruibal. Inaugurou a súa primeira exposición en Vigo o 13 de maio de 1973 na sala da Caixa de Aforros de Vigo. O catálogo desta exposición estivo prologado por Blanco Amor.
Yuan T. Lee

Yuan Tseh Lee (en mandarín: 李遠哲; en pinyin: Lǐ Yuǎnzhé), nado o 19 de novembro de 1936 en Hsinchu Taiwán (Imperio do Xapón), é un químico e profesor universitario taiwanés galardoado co Premio Nobel de Química do ano 1986. Traxectoria
Naceu na cidade de Hsinchu, situada ao noroeste da illa de Taiwán (naquel tempo baixo o poder do imperio xaponés). Estudou química na Universidade Nacional de Taiwán, onde se graduou en 1959, e posteriormente ampliou os seus estudos realizando o doutoramento na Universidade de California en Berkeley nos Estados Unidos en 1965.
En 1974 foi nomeado profesor de química na Universidade de Berkeley, o mesmo ano en que conseguiu a nacionalidade estadounidense. Investigacións científicas
En febreiro de 1967 iniciou a súa colaboración con Dudley R. Herschbach na Universidade Harvard no estudo das reaccións químicas entre os átomos de hidróxeno e as moléculas alcalinas diatómicas.
En 1986 foi galardoado, xunto co seu colaborador Herschbach e o químico canadense John Charles Polanyi, co Premio Nobel de Química polo desenvolvemento da dinámica de procesos químicos elementais. Vida política
Desde o 15 de xaneiro de 1994 é presidente da Academia Sínica, principal complexo de investigación científica e humanística da República da China, polo que tivo que renunciar á súa cidadanía estadounidense.
Yuan T. Lee deu apoio ao candidato Chen Shui-bian en 2000, durante as eleccións presidenciais daquel ano. A vitoria de Chen sobre James Soong promoveu que o primeiro escollese a Lee como Primeiro Ministro, aínda que Lee declinou a súa oferta para continuar á fronte da Academia Sínica.
Yucca schidigera

A Yucca schidigera Roezl ex Ortgies, a iuca de Moxave, é unha especie de planta de flores pertencentes á familia Agavaceae. É nativa do Deserto de Moxave e do Deserto de Sonora, ao sueste de California, Baixa California, sur de Nevada e oeste de Arizona.
A iuca de Moxave é unha pequena árbore perenne que acada os cinco metros de altitude cunha densa coroa de follas dispostas cubrindo o final do tronco basal. A codia é de cor gris-marrón e está recuberto polas follas mortas preto da cima. As follas son de 30-150 centímetros de lonxitude e 4-11 centímetros de ancho na base, cóncavo-convexas, grosas, moi ríxidas e de cor amarela-verdosa a azul-verdosa.
As flores son de cor branca e algunhas veces con tonalidades púrpuras, acampanadas e de 3-5 centímetros de lonxitude que se producen en compactos grupos de 60-120 centímetros de altura ao final do talo. O froito é unha cápsula carnosa e verde que ao madura torna coriácea e marrón escuro de 5-11. 5 centímetros de lonxitude a 3-4 centímetros de ancho a finais do verán.
Crece nos desertos rochosos e Creosota entre os 300-1200 metros de altitude, raramente sobre os 2500 m. Faille falta moito sol e unha excelente drenaxe. Está relacionado coa Yucca baccata, que se desenvolve nas mesmas áreas. Sinónimos
Sarcoyucca mohavensis (Sarg. ) Linding.
Yucca californica Nutt. ex Baker
Yucca mohavensis Sarg.
Yucca schidigera en Catalogue of Life.
Yuejing

O Yuejing ou Clásico da música (chinés tradicional: 樂經; chinés simplificado: 乐经; pinyin: Yuèjīng; Wade-Giles: Yüeh4-ching1) foi un dos libros clásicos do confucianismo, perdido contra a dinastía Han. Autores coma Sima Qian considerárono o "Sexto Clásico", e pénsase que sería importante nas interpretacións tradicionais do Shijing 詩經 ou Clásico da poesía. Historia
Sobreviven trazas da obra noutros textos, coma o Zuo zhuan 左傳 ou Os anais de Zuo, o Zhou li 周禮 ou Os ritos dos Zhou, e no Yueji 樂記 ("Rexistro da Música"), décimo noveno volume do Liji 禮記 ou Clásico dos Ritos. Segundo o Han shu 漢書 ("Libro dos Han"), o músico Dou Gong 竇公, do reino de Wei, entregou unha copia do Yuejing ao emperador Wen dos Han.
O erudito da dinastía Qing Shao Yichen 邵懿辰 (1810-1861) propuxo a hipótese de que o libro nunca existiu. Esta tese foi recuperada recentemente por algúns estudosos contemporáneos, como Luke Waring. Porén, a versión máis aceptada é que todas as copias se destruíron durante a queima dos libros e o enterramento dos eruditos promovida polo emperador Qin Shihuang, tal e como se recolle na historia dinástica dos Song. A poética de Liu Xie 劉勰 (465-522), o Wenxin diaolong 文心雕龍, comparte a mesma idea.
Yukihiro Matsumoto

Yukihiro Matsumoto, chamado Matz, nado o 14 de abril de 1965, en Tottori, en Honshu occidental, é un científico da computación e programador de software libre, principalmente coñecido por ser o principal deseñador da linguaxe de programación Ruby.
Foi un programador autodidacta ata o final da secundaria. Graduouse en ciencias da información na universidade de Tsukuba, onde se meteu no departamento de investigación sobre linguaxes de programación e compiladores. Dende 2006 Matsumoto é o xefe do departamento de investigación e desenvolvemento no Network Applied Communication Laboratory, e nunha compañía de integración de sistemas de código aberto na prefectura de Shimane.
Está casado, ten catro fillos, e durante algúns anos moi misionero mormón.
Yuncler

Yuncler é un concello da provincia de Toledo na comunidade autónoma de Castela-A Mancha. Atópase no quilómetro 46, 6 da A-42 (Autovía Madrid-Toledo), en plena comarca da Sagra, a uns 534 msnm, ten unha extensión de 18 km², e áchase a 42 km de Madrid e a 25 km de Toledo. Limita polo sur con Villaluenga de la Sagra; polo norte, con Yuncos e Cedillo; polo nordeste, con Numancia de la Sagra; polo leste, con Pantoja e polo oeste, con Cedillo novamente.
A súa economía é fundamentalmente agrícola, aínda que no pasado houbo participación en empresas cerámicas. Toponimia
"Yuncler" é un topónimo mozárabe, derivado de "junko", que significa en mozárabe "xunco". En documentos dos séculos XII e XIII aparece cos nomes "Ocner", "Yunquer" e "Yuncler". Historia
Os primeiros poboadores coñecidos son de orixe mozárabe, cando Yuncler se coñecía como Ocner, e aparece mencionado en documentos mozárabes de 1179, 1197 e 1212. Logo aparecerá mencionado nos documentos dos séculos XII e XIII, como Yunquer ou Yuncler. Demografía
Evolución da poboación de Yuncler desde 1900. Patrimonio
Antiga casa de labor de finais do século XIX, consagrada patrimonio artístico, e restaurada conservando as súas características e fachada intactas, convertida en hotel e restaurante (Casa Grande).
Igrexa de Santa María Magdalena, tamén declarada patrimonio artístico. Xunto coa Casa Grande e a Casa do Concello, de construción moderna, configuran a Praza da Igrexa.
Yunclillos

Yunclillos é unha poboación española da provincia de Toledo en Castela-A Mancha. Linda coas poboacións de Recas, Villaluenga de la Sagra, Cabañas de la Sagra, Olías del Rey e Bargas, todas de Toledo. Toponimia
"Yunclillos" podería ser un diminutivo de Yuncos, mais en documentos mozárabes de 1161 aparece co nome de "Onclelos" e "Oclelos". Segundo estes nomes, Yunclillos podería ser un diminutivo de fonte. Xeografía
Sitúase xeograficamente na parte máis occidental da comarca da Sagra, comarca esta limitada por este flanco polo río Guadarrama e polo Texo.
Yunclillos está preto da cidade de Toledo, a unha distancia de 21 km en dirección sur. Polo norte, Madrid fica a uns 60 km aproximadamente. Demografía
Evolución da poboación de Yunclillos desde 1900. Monumentos de interese
A destacar a igrexa parroquial de San Andrés. Festas
Semana cultural da muller. Comezan o 16 de maio.
16 ao 18 de xullo. Festas da Virxe do Carme.
Segundo ou terceiro domingo de setembro. Festas da Virxe da Saúde.
30 de novembro. San Andrés.
Yuncos

Yuncos é unha poboación española da provincia de Toledo en Castela-A Mancha. Toponimia
O termo "Yuncos" deriva do latín ivucos, xunco. Segundo informacións de 1788 chamouse anteriormente "Las Ventas de Unco", por ser unha zona onde se daban moitos xuncos. Xeografía
O municipio áchase na comarca de La Sagra e linda coas poboacións de Illescas polo norte, Numancia de la Sagra polo leste, Yuncler polo sur, e Cedillo del Condado polo oeste, todas de Toledo. É un dos 122 municipios toledanos que forman parte da Denominación de Orixe queixo manchego, como tamén da de cordeiro manchego. Historia
A fundación de Yuncos é posterior á da de "Palomeque" ou "Palomequejo", un territorio adxacente a Yuncos onde se asentou o primeiro núcleo de poboación que acabou desaparecendo. Aparece citada por primeira vez a alquería de Yuncos nun documento mozárabe de venda de 1181, onde residía un home chamado Martín Raimundo, que tiña unha viña en Cobisa.
Polo ano 1488, os Reis Católicos venderon unhas terras de Yuncos e Palomequejo a Pedro de Castela e á súa dona Isabel Laso. En Yuncos por privilexio real non pagaban alcabala á Coroa. En 1634, Yuncos separouse de Toledo.
En 1789 o académico José Carnide, cita nunha das súas obras a Yuncos, referíndose así: "Se duerme en el lugar de Yuncos cuyo mesón parece que sólo se hizo para Bestias y Caleseros mas carece de toda provisión y sus camas son infelices, por esto aconsejo al que quiera hacer este viaje que procure no dormir en el camino". Demografía
Evolución da poboación de Yuncos desde 1900. Monumentos
Destacan a Casa de Ciriaco e a igrexa parroquial de San Xoán Bautista, as Casas da Fidalguía do século XVIII e unha necrópole da Idade de Bronce. A igrexa de San Xoán é do século XVI. De estilo renacentista, alberga un retablo tras o altar maior que representa a degolación do santo. Festas
3 de febreiro: San Brais: 3 días de festa.
Semana do 8 ao 14 de setembro: Virxe do Consolo (unha semana de festas). Nas festas de Yuncos existen touros (encerros e corridas), como tamén músicas e outras actividades lúdicas, como é a súa tradicional charanga.
Yuri Knorozov

Yuriy Valentinovich Knorozov (en ruso: Юрий Валентинович Кнорозов), nado en Khárkiv, URSS (a actual Ucraína) o 19 de novembro de 1922 e finado en San Petersburgo o 30 de marzo de 1999, foi un lingüista, epigrafista, etnólogo, maianista, que tivo un papel clave no desciframento da escrita maia, o sistema de escritura da cultura maia. Traxectoria
Yuriy Knorozov procedía dunha familia de intelectuais. En 1939, ingresou á Facultade de Historia da Universidade de Kharkivv. Logo de comezar a segunda guerra mundial, en outubro de 1941, Kharkivv foi ocupada polas tropas nazis, pero en 1943 Knorozov logrou trasladarse a Moscova para continuar os seus estudos na Facultade de Historia da Universidade Estatal Lomonosov de Moscova, á que xa fora admitido en 1940. Pouco tempo despois foi conscripto nas forzas armadas soviéticas.
Yuri Manin

Yuri Ivanovich Manin (ruso: Ю́рий Ива́нович Ма́нин) nado en Simferópol (República Socialista Soviética Autónoma de Crimea, URSS) o 16 de febreiro de 1937 e finado en Bon o 7 de xaneiro de 2023, foi un matemático soviético, e mais ruso e alemán. Traxectoria
Coñecido polo seu traballo en xeometría alxébrica e xeometría diofántiana, así como por numerosos traballos expositivos que van desde a lóxica matemática ata a física teórica, é un dos fundadores da xeometría alxébrica non conmutativa e da computación cuántica.
Foi profesor no Instituto Max Planck de Matemáticas en Bonn e na Universidade Northwestern de Chicago.
Estudante de Igor Shafarevich, Yuri Manin supervisou máis de corenta teses, entre elas as de Alexander Beilinson, Ivan Cherednik, Vladimir Drinfeld, Mikhail Kapranov, Victor Kolyvagin, Vladimir Berkovitch e Viatcheslav Chokourov.
Yuri Manin morreu o 7 de xaneiro de 2023. Premios e recoñecementos
Yuri Manin recibiu, entre outros, o Premio Lenin en 1967, a Medalla Brouwer en 1987, o Premio Nemmers de Matemáticas en 1994, o Premio Schock en 1999, a Medalla Cantor en 2002 e o Premio Bolyai en 2010. É doutor honoris causa pola Universidade Pierre-et-Marie-Curie (1999).